b'\n_START_ARTICLE_\nBl\xc3\xa6khus\n_START_PARAGRAPH_\nEt bl\xc3\xa6khus er en beholder til opbevaring af bl\xc3\xa6k. I tidligere tid var et bl\xc3\xa6khus almindeligt p\xc3\xa5 et skrivebord._NEWLINE_Bl\xc3\xa6khuse kendes allerede fra antikken. I middelalderen var bl\xc3\xa6khuse i form af et horn, et bl\xc3\xa6khorn en almindelig del af en skrivers udrustning. Disse bl\xc3\xa6khorn kunne enten holdes i h\xc3\xa5nden eller fastg\xc3\xb8res til skrivepulten._NEWLINE_Bl\xc3\xa6khuse kan v\xc3\xa6re meget enkle, evt. kan man bruge flasken, som man har k\xc3\xb8bt bl\xc3\xa6kket i. De kan ogs\xc3\xa5 v\xc3\xa6re store eller kostbart udsmykkede. Imposante bl\xc3\xa6khuse, evt. bygget sammen med indretninger til at opbevare penne, tronede p\xc3\xa5 betydningsfulde personers skriveborde.\n_START_SECTION_\nBegyndelsen\n_START_PARAGRAPH_\nBl\xc3\xa6kket blev opfundet f\xc3\xb8r bl\xc3\xa6khuset. Det f\xc3\xb8rste bl\xc3\xa6k var en form for tusch med sod/k\xc3\xb8nr\xc3\xb8g som pigment og en form for plantelim som gummi arabicum som bindemiddel. Dette tidlige bl\xc3\xa6k var i brug i b\xc3\xa5de Kina og \xc3\x86gypten omkring \xc3\xa5r 2600 f.kr. og blev brugt p\xc3\xa5 papyrus for \xc3\xa6gypternes vedkommende og p\xc3\xa5 bambusstave i Kina. Jerngallusbl\xc3\xa6k kom i brug fra omkring \xc3\xa5r 300 f.kr.. Det fremstilles af et afkog af gal\xc3\xa6bler og jernsulfat. Det har en tendens til at \xc3\xa6tse sig igennem skrivematerialet._NEWLINE_Bl\xc3\xa6khusets oprindelse fortaber sig i m\xc3\xb8rket. De f\xc3\xb8rste enkle og uudsmykkede bl\xc3\xa6khuse som f.eks. bl\xc3\xa6khorn af oksehorn havde opgaven at opbevare bl\xc3\xa6kket og holde det flydende l\xc3\xa6ngst muligt. Fra den romerske antik kendes udsmykkede eksemplarer af bronze. I den sene middelalder begyndte succesrige handelsfolk og h\xc3\xa5ndv\xc3\xa6rkere at g\xc3\xb8re bl\xc3\xa6khuset til et statussymbol.\n_START_SECTION_\nMiddelalderen og ren\xc3\xa6ssancen\n_START_PARAGRAPH_\nFra bl\xc3\xa6khuset udviklede sig bord-skrives\xc3\xa6ttet, der kunne v\xc3\xa6re lavet af udsk\xc3\xa5ret og p\xc3\xa5 anden vis udsmykket tr\xc3\xa6 eller af metal og havde beholdere til bl\xc3\xa6k og penne. Som med mange andre brugsgenstande var bl\xc3\xa6khuse underlagt modens og kulturens forandringer. Enkle bl\xc3\xa6khuse af s\xc3\xb8lv fandtes fra slutningen af det 15. \xc3\xa5rhundrede, pragtfuldt ornamenterede s\xc3\xb8lvbl\xc3\xa6khuse kom frem i l\xc3\xb8bet af det 16. \xc3\xa5rhundrede.\n_START_SECTION_\nNyere tid\n_START_PARAGRAPH_\nKunsth\xc3\xa5ndv\xc3\xa6rkere som s\xc3\xb8lvsmede, keramikere, metalarbejdere og m\xc3\xb8belsnedkere skabte i begyndelsen af det 18. \xc3\xa5rhundrede et boom i produktionen af bl\xc3\xa6khuse. S\xc3\xb8lvsmedene, der hidtil f\xc3\xb8rst og fremmest havde v\xc3\xa6ret kendt for deres bakker og anden s\xc3\xb8lvservice, -bestik og lysestager, kombinerede deres v\xc3\xa6rker med bl\xc3\xa6khuse, der var udvendigt formgivede og ciselerede, skrives\xc3\xa6t og str\xc3\xb8d\xc3\xa5ser til sand (i stedet for bl\xc3\xa6ksugere). I det nordvestlige USA opstod i slutningen af det 18. \xc3\xa5rhundrede mere end 70 bl\xc3\xa6khusfabrikanter. Mere end hundrede industrier p\xc3\xa5 verdensplan producerede til eksport._NEWLINE_Den amerikanske uafh\xc3\xa6ngighedserkl\xc3\xa6ring blev underskrevet med bl\xc3\xa6k fra et bl\xc3\xa6khus af sterlings\xc3\xb8lv. Abraham Lincolns skrivebord havde derimod et bl\xc3\xa6khus sk\xc3\xa5ret i tr\xc3\xa6.\n_START_SECTION_\nBl\xc3\xa6khusenes store tid: Det 19. \xc3\xa5rhundrede\n_START_PARAGRAPH_\nBl\xc3\xa6khusets gyldne tidsalder begyndte f\xc3\xb8rst med den viktorianske tid, alts\xc3\xa5 i den anden halvdel af det 19. \xc3\xa5rhundrede. Her dominerede bl\xc3\xa6khuse af s\xc3\xb8lv p\xc3\xa5 s\xc3\xb8lvbakker fra Sheffield. Lord Nelson medbragte altid et s\xc3\xa5dant bl\xc3\xa6khus p\xc3\xa5 sine togter. Ogs\xc3\xa5 hofdamer og maitresser placerede skrives\xc3\xa6t af s\xc3\xb8lv p\xc3\xa5 deres toiletborde._NEWLINE_Rejsebl\xc3\xa6khuse med l\xc3\xa6ksikre lukker kunne medbringes i tasker og kufferter og var meget brugte af handelsrejsende. Alternativt kunne bl\xc3\xa6kpulver medbringes og blandes op med vand efter behov._NEWLINE_Med udviklingen af en funktionel fyldepen fra 1884 begyndte bl\xc3\xa6khusene at vige fra markedet. Opfindelsen af kuglepennen i 1932 indledte bl\xc3\xa6khusets endelige nedgang. Dog var bl\xc3\xa6khuse af glas eller porcel\xc3\xa6n langt op i det 20. \xc3\xa5rhundrede at finde nedf\xc3\xa6ldet i skolernes skrivepulte, da skolelever kun sj\xc3\xa6ldent brugte de ret dyre fyldepenne. Til dem kan henf\xc3\xb8res den nu glemte morsomhed med at str\xc3\xb8 lidt heksemel i bl\xc3\xa6khuset, s\xc3\xa5 pennen ikke kunne v\xc3\xa6des med bl\xc3\xa6k._NEWLINE_De bl\xc3\xa6khuse, der anvendes i dag, er n\xc3\xa6sten altid blot de flasker af glas eller plast, som bl\xc3\xa6kket s\xc3\xa6lges i. Enkelte fabrikanter af luksusvarer som f.eks. Montblanc fremstiller rigtige bl\xc3\xa6khuse. De benyttes normalt til opfyldning af fyldepennen._NEWLINE_Mange mennesker, der i dag stadig skriver med fyldepen, benytter bl\xc3\xa6kpatroner i stedet for bl\xc3\xa6khus.'